b'\n_START_ARTICLE_\nBram Stoker\n_START_SECTION_\nBiografija\n_START_PARAGRAPH_\nStokeris gim\xc4\x97 1847 m. lapkri\xc4\x8dio 8 d. Klontarfo mieste, esan\xc4\x8dio \xc4\xaf \xc5\xa1iaur\xc4\x99 nuo Dublino (Airija). T\xc4\x97vai, Abraomas Stokeris (1799\xe2\x80\x931876), kil\xc4\x99s i\xc5\xa1 Dublino, ir \xc5\xa0arlot\xc4\x97 Matilda Bleik Tornley (Charlotte Mathilda Blake Thornley, 1818\xe2\x80\x931901), kilusi i\xc5\xa1 Boli\xc5\xa1anono, Donegolo grafyst\xc4\x97je. Stokeris \xc5\xa1eimoje buvo tre\xc4\x8diasis i\xc5\xa1 septyni\xc5\xb3 vaik\xc5\xb3._NEWLINE_B\xc5\xabdamas vaiku d\xc4\x97l ligos negal\xc4\x97jo atsistoti ar vaik\xc5\xa1\xc4\x8dioti, tod\xc4\x97l iki kol jam sukako septyneri pragul\xc4\x97jo lovos patale. Toks netik\xc4\x97tas jo pasveikimas bei liga gydytojams atrod\xc4\x97 kaip stebuklas. \xc5\xa0i traumin\xc4\x97 patirtis atsispindi jo darbuose \xe2\x80\x93 am\xc5\xbeinasis miegas ir mirusi\xc5\xb3j\xc5\xb3 prisik\xc4\x97limas, Drakulos pagrindin\xc4\x97 tema. Augdamas daugiau nepatyr\xc4\x97 rimt\xc5\xb3 sveikatos sutrikim\xc5\xb3 ir netgi buvo puikus futbolininkas bei atletas, kuomet 1864\xe2\x80\x931870 m. Dublino Trejyb\xc4\x97s koled\xc5\xbee studijavo istorij\xc4\x85, literat\xc5\xabr\xc4\x85, matematik\xc4\x85 ir fizik\xc4\x85. Su pagyrimu baig\xc4\x99s studijas Matematikos fakultete, Stokeris ilg\xc4\x85 laik\xc4\x85 dirbo \xc5\xbeurnalistu ir dramos kritiku vietiniame Dublino laikra\xc5\xa1tyje \xe2\x80\x9eThe Evening Mail\xe2\x80\x9c. Jo susidom\xc4\x97jimas teatru prived\xc4\x97 prie to, jog jis susipa\xc5\xbeino su angl\xc5\xb3 aktoriumi Henriu Irvingu, su kuriuo palaik\xc4\x97 artimus ry\xc5\xa1ius. 1878 m. susituok\xc4\x97 su Florencija Balkomb, kurios rankos taip pat siek\xc4\x97 ir \xc5\xbeymus angl\xc5\xb3 dramaturgas Oskaras Vaildas. V\xc4\x97liau kartu su ja persik\xc4\x97l\xc4\x97 gyventi \xc4\xaf London\xc4\x85, kur dirbo vadybininku Irvingo Lyceum teatre ir para\xc5\xa1\xc4\x97 pirm\xc4\x85sias savo knygas. Nauj\xc5\xb3j\xc5\xb3 1879 m. i\xc5\xa1vakar\xc4\x97se jam gim\xc4\x97 s\xc5\xabnus Irvingas Noelis._NEWLINE_Nors Stokeris buvo para\xc5\xa1\xc4\x99s ir daugiau k\xc5\xabrini\xc5\xb3, did\xc5\xbeiausios s\xc4\x97km\xc4\x97s (ta\xc4\x8diau jau po autoriaus mirties) susilauk\xc4\x97 gotikinio \xc5\xbeanro romanas \xe2\x80\x9eDrakula\xe2\x80\x9c, kur\xc4\xaf jis para\xc5\xa1\xc4\x97 \xc4\xafkv\xc4\x97ptas D\xc5\xbeozefo \xc5\xa0eridano Le Fanu (Joseph Sheridan Le Fanu, 1814\xe2\x80\x931873) para\xc5\xa1yto gotikinio romano apie vampyrus \xe2\x80\x9eKarmila\xe2\x80\x9c (Carmilla), i\xc5\xa1leisto 1872 m. Prie \xc5\xa1io k\xc5\xabrinio Stokeris dirbo a\xc5\xa1tuonerius metus, studijavo Europos folklor\xc4\x85 ir legendas apie vampyrus._NEWLINE_Bremas Stokeris mir\xc4\x97 Londone 1912 m. baland\xc5\xbeio 20 d., pasak keleto \xc5\xa1altini\xc5\xb3 nuo per didelio i\xc5\xa1sekimo ar sifilio. Jis buvo kremuotas, palaikai saugomi Londono Golders Green krematoriume._NEWLINE_1987 m. Siaubo ra\xc5\xa1ytoj\xc5\xb3 asociacijos \xc4\xafsteigti kasmetiniai literat\xc5\xabros apdovanojimai, pavadinti ra\xc5\xa1ytojo garbei.'